13.4.2017   

	

LT

	

Europos Sąjungos oficialusis leidinys

	

L 101/156

------------------------------------------------------------------------

EUROPOS CENTRINIO BANKO GAIRĖS (ES) 2017/697

2017 m. balandžio 4 d.

dėl nacionalinių kompetentingų institucijų naudojimosi Sąjungos teisės
aktuose numatytomis pasirinkimo galimybėmis ir teise veikti savo
nuožiūra mažiau svarbių įstaigų atžvilgiu (ECB/2017/9)

EUROPOS CENTRINIO BANKO VALDANČIOJI TARYBA,

atsižvelgdama į Sutartį dėl Europos Sąjungos veikimo,

atsižvelgdama į 2013 m. spalio 15 d. Tarybos reglamentą (ES)
Nr. 1024/2013, kuriuo Europos Centriniam Bankui pavedami specialūs
uždaviniai, susiję su rizikos ribojimu pagrįstos kredito įstaigų
priežiūros politika (1) <#ntr1-L_2017101LT.01015601-E0001>, ypač į jo
6 straipsnio 1 dalį ir 6 straipsnio 5 dalies a punktą ir c punktą,

kadangi:

(1)

	

Europos Centrinis Bankas (ECB) yra atsakingas už tai, kad bendras
priežiūros mechanizmas (BPM) veiktų veiksmingai ir nuosekliai. Jis
prižiūri sistemos veikimą tam, kad užtikrintų aukštų priežiūros
standartų nuoseklų taikymą bei priežiūros rezultatų suderinamumą tarp
dalyvaujančių valstybių narių. ECB gali priimti gaires, skirtas
nacionalinėms kompetentingoms institucijoms (NKI), pagal kurias turėtų
būti vykdomi priežiūros uždaviniai bei pagal kurias NKI turėtų priimti
priežiūros sprendimus;

(2)

	

ECB turi užtikrinti nuoseklų prudencinių reikalavimų kredito įstaigoms
taikymą dalyvaujančiose valstybėse narėse pagal Reglamentą (ES)
Nr. 1024/2013 ir Europos Centrinio Banko reglamentą (ES) Nr. 468/2014
(ECB/2014/17) (2) <#ntr2-L_2017101LT.01015601-E0002>;

(3)

	

ECB, kaip kompetentinga institucija pagal Reglamentą (ES) Nr. 1024/2013,
daugeliu atveju naudojosi Sąjungos teisės aktuose pagal Europos
Centrinio Banko reglamentą (ES) 2016/445 (ECB/2016/4) (3)
<#ntr3-L_2017101LT.01015601-E0003> numatytomis pasirinkimo galimybėmis
ir teise veikti savo nuožiūra svarbių įstaigų atžvilgiu;

(4)

	

nors NKI pirmiausia atsako už naudojimąsi atitinkamomis pasirinkimo
galimybėmis ir teise veikti savo nuožiūra mažiau svarbių įstaigų
atžvilgiu, ECB visaapimantis priežiūros BPM vaidmuo leidžia jam skatinti
nuoseklų naudojimąsi pasirinkimo galimybėmis ir teise veikti savo
nuožiūra, kai tinkama, svarbių ir mažiau svarbių įstaigų atžvilgiu. Tai
užtikrina, kad a) visų kredito įstaigų riziką ribojanti priežiūra
dalyvaujančiose valstybėse narėse įgyvendinama nuosekliai ir
veiksmingai, b) bendras finansinių paslaugų taisyklių sąvadas taikomas
nuosekliai visoms kredito įstaigoms dalyvaujančiose valstybėse narėse ir
c) vykdoma pati kokybiškiausia visų kredito įstaigų priežiūra;

(5)

	

siekdamas surasti pusiausvyrą tarp, viena vertus, nuoseklaus priežiūros
standartų taikymo svarbių ir mažiau svarbių įstaigų atžvilgiu, ir, kita
vertus, proporcingumo principo taikymo, ECB nustatė tam tikras
pasirinkimo galimybes ir teisę veikti savo nuožiūra tarp tų pasirinkimo
galimybių ir teisės veikti savo nuožiūra, kuriomis jis naudojosi pagal
Reglamentą (ES) 2016/445 (ECB/2016/4), ir kuriomis tokiu pat būdu turėtų
naudotis NKI, vykdydamos mažiau svarbių įstaigų priežiūrą;

(6)

	

kompetentingoms institucijoms dėl nuosavų lėšų ir kapitalo reikalavimų
pagal Europos Parlamento ir Tarybos reglamento (ES) Nr. 575/2013 (4)
<#ntr4-L_2017101LT.01015601-E0004> 89 straipsnio 3 dalį, 178 straipsnio
1 dalies b punktą ir 282 straipsnio 6 dalį, taip pat pagal pereinamojo
laikotarpio nuostatas, numatytas to paties reglamento 471 straipsnio
1 dalyje ir 478 straipsnio 3 dalies a ir b punktuose, suteiktos
pasirinkimo galimybės ir teisė veikti savo nuožiūra daro poveikį mažiau
svarbių įstaigų reguliuojamoms nuosavoms lėšoms ir kapitalo
koeficientams. Riziką ribojantis ir nuoseklus šių pasirinkimo galimybių
ir teisės veikti savo nuožiūra taikymas reikalingas dėl kelių
priežasčių. Tai užtikrina, kad a) tinkamai valdoma su kvalifikuotąja
akcijų paketo dalimi ne finansų sektoriuje susijusi rizika,
b) įsipareigojimų nevykdymo apibrėžtis naudojama nuosekliai nuosavų lėšų
reikalavimų tinkamumo ir palyginamumo atžvilgiu ir c) sandoriams su
nelinijiniu rizikos profiliu arba mokėjimo sudėtinėms dalims ir skolos
finansinių priemonių, kaip pagrindinių finansinių priemonių, sandoriams,
kurių delta koeficiento arba modifikuotos trukmės įstaiga negali
nustatyti, nuosavų lėšų reikalavimai apskaičiuojami konservatyviai.
Suderintas pereinamųjų nuostatų, susijusių su draudimo bendrovėse
turimomis kapitalo dalimis ir atidėtųjų mokesčių turtu, taikymas
užtikrins, kad dalyvaujančiose valstybėse narėse per tinkamą laikotarpį
visos kredito įstaigos įgyvendins Reglamentu (ES) Nr. 575/2013 nustatytą
griežtesnę reguliuojamojo kapitalo apibrėžtį;

(7)

	

pasirinkimo galimybės ir teisė veikti savo nuožiūra, susijusios su
pozicijoms taikoma išimtimi dėl Reglamento (ES) Nr. 575/2013
395 straipsnio 1 dalyje nustatytų didelių pozicijų ribų, turėtų būti
nuosekliai taikomos svarbioms įstaigoms ir mažiau svarbioms įstaigoms,
kad kredito įstaigoms dalyvaujančiose valstybėse narėse būtų sukurtos
vienodos sąlygos, apribota koncentracijos rizika, kylanti iš tam tikrų
pozicijų, bei užtikrinta, kad tie patys būtinieji standartai taikomi BPM
vertinant atitiktį reikalavimams, nurodytiems to paties reglamento
400 straipsnio 3 dalyje. Tiksliau, turėtų būti apribota koncentracijos
rizika, kylanti iš Reglamento (ES) Nr. 575/2013 129 straipsnio 1, 3 ir
6 dalyse apibūdintų padengtų obligacijų, ir valstybių narių regioninės
arba vietos valdžios institucijų pozicijoms arba jų garantuotoms
pozicijoms, kurių atžvilgiu reikalavimams būtų priskiriamas 20 % rizikos
koeficientas pagal Reglamento (ES) Nr. 575/2013 trečios dalies II
antraštinės dalies 2 skyrių. Grupės vidaus pozicijoms, įskaitant
dalyvavimą valdant kapitalą arba kitokias turimas kapitalo dalis, turi
būti užtikrinta, kad sprendimas šioms pozicijoms taikyti išimtį dėl
didelių pozicijų ribų visa apimtimi yra pagrįstas išsamiu vertinimu,
kaip nurodyta Reglamento (ES) 2016/445 (ECB/2016/4) I priede.
Užtikrinama, kad taikomi bendri kriterijai vertinant, ar pozicija,
įskaitant dalyvavimą valdant kapitalą arba kitokias turimas kapitalo
dalis, su regioninėms ar centrinėms kredito įstaigoms, su kuriomis
kredito įstaiga sudaro vieną tinklą pagal teisines ar įstatymines
nuostatas ir kurios yra pagal šias nuostatas atsakingos už grynųjų
pinigų tarpuskaitos operacijas, atitinka išimties dėl didelių pozicijų
ribų reikalavimus, kaip nurodyta Reglamento (ES) 2016/445 (ECB/2016/4)
II priede. Toks taikymas turėtų užtikrinti, kad vieną tinklą sudarančios
svarbios ir mažiau svarbios įstaigos traktuojamos vienodai. Reglamento
(ES) Nr. 575/2013 400 straipsnio 2 dalyje numatyta pasirinkimo galimybe
pagal šias gaires turėtų būti naudojamasi tik jei atitinkama valstybė
narė nepasinaudojo Reglamento (ES) Nr. 575/2013 493 straipsnio 3 dalyje
numatyta pasirinkimo galimybe;

(8)

	

kompetentingoms institucijoms suteiktos pasirinkimo galimybės ir teisė
veikti savo nuožiūra pagal Komisijos deleguotojo reglamento (ES)
2015/61 (5) <#ntr5-L_2017101LT.01015601-E0005> 24 straipsnio 4 ir
5 dalis, kad būtų apskaičiuoti su stabiliais mažmeniniais indėliais,
kuriems taikoma indėlių garantijų sistema (IGS), susiję netenkamų pinigų
srautai, siekiant apskaičiuoti padengimo likvidžiuoju turtu
reikalavimus, turėtų būti nuosekliai naudojamos svarbioms ir mažiau
svarbioms įstaigoms, tam, kad būtų užtikrintas vienodas kredito įstaigų
toje pačioje IGS traktavimas,

PRIĖMĖ ŠIAS GAIRES:

I SKYRIUS

BENDROSIOS NUOSTATOS

1 straipsnis

Dalykas ir taikymo sritis

Šiose gairėse nurodomos kompetentingoms institucijoms pagal Sąjungos
teisę dėl prudencinių reikalavimų suteiktos tam tikros bendrojo taikymo
pasirinkimo galimybės ir teisė veikti savo nuožiūra, kurių naudojimas
mažiau svarbių institucijų atžvilgiu, kai tą atlieka NKI, yra visiškai
suderintas su ECB naudojamomis atitinkamomis pasirinkimo galimybėmis ir
teise veikti savo nuožiūra pagal Reglamentą (ES) 2016/445 (ECB/2016/4).

2 straipsnis

Sąvokų apibrėžtys

Šiose gairėse taikomos Reglamento (ES) Nr. 575/2013 4 straipsnyje,
Reglamento (ES) Nr. 1024/2013 2 straipsnyje, Reglamento (ES)
Nr. 468/2014 (ECB/2014/17) 2 straipsnyje ir Deleguotojo reglamento (ES)
2015/61 3 straipsnyje pateiktos sąvokų apibrėžtys.

II SKYRIUS

BŪTINYBĖ VISIŠKAI SUDERINTI NAUDOJIMĄSI PASIRINKIMO GALIMYBĖMIS IR TEISE
VEIKTI SAVO NUOŽIŪRA MAŽIAU SVARBIŲ ĮSTAIGŲ ATŽVILGIU SU SVARBIOMS
ĮSTAIGOMS TAIKOMA TEISE

I SKIRSNIS

Nuosavos lėšos

3 straipsnis

Reglamento (ES) Nr. 575/2013 89 straipsnio 3 dalis: ne finansų
sektoriaus įmonėse turimų kvalifikuotųjų akcijų paketų dalių rizikos
vertinimas ir draudimas jų turėti

Nedarydamos poveikio Reglamento (ES) Nr. 575/2013 90 straipsniui ir
apskaičiuodamos kapitalo reikalavimus pagal Reglamento (ES) Nr. 575/2013
trečią dalį, NKI reikalauja, kad mažiau svarbios įstaigos taikytų 1 250
% rizikos koeficientą didesnei iš šių sumų:

a)

	

Reglamento (ES) Nr. 575/2013 89 straipsnio 1 dalyje nurodytai įmonių
kvalifikuotųjų akcijų paketų sumai, viršijančiai 15 % reikalavimus
atitinkančio kredito įstaigos kapitalo, ir

b)

	

Reglamento (ES) Nr. 575/2013 89 straipsnio 2 dalyje nurodytai įmonių
kvalifikuotųjų akcijų paketų bendrai sumai, viršijančiai 60 %
reikalavimus atitinkančio kredito įstaigos kapitalo.

II SKIRSNIS

Kapitalo reikalavimai

4 straipsnis

Reglamento (ES) Nr. 575/2013 178 straipsnio 1 dalies b punktas:
įsipareigojančiojo asmens įsipareigojimų neįvykdymas

NKI reikalauja, kad mažiau svarbios įstaigos taikytų „daugiau kaip 90
dienų vėlavimo įvykdyti įsipareigojimą“ taisyklę Reglamento (ES)
Nr. 575/2013 178 straipsnio 1 dalies b punkte nurodytoms pozicijų
kategorijoms.

5 straipsnis

Reglamento (ES) Nr. 575/2013 282 straipsnio 6 dalis: apsidraudimo grupės

NKI reikalauja, kad Reglamento (ES) Nr. 575/2013 282 straipsnio 6 dalyje
nurodytiems sandoriams mažiau svarbios įstaigos naudotų rinkos vertės
metodą, apibrėžtą Reglamento (ES) Nr. 575/2013 274 straipsnyje.

III SKIRSNIS

Didelės pozicijos

6 straipsnis

Reglamento (ES) Nr. 575/2013 400 straipsnio 2 dalis: išimtys

NKI pagal šį straipsnį ir priedą naudojasi pasirinkimo galimybe dėl
Reglamento (ES) Nr. 575/2013 400 straipsnio 2 dalyje įtvirtintų išimčių
mažiau svarbių įstaigų atžvilgiu.

a)

	

Reglamento (ES) Nr. 575/2013 400 straipsnio 2 dalies a punkte nurodytoms
pozicijoms to reglamento 395 straipsnio 1 dalis netaikoma padengtų
obligacijų 80 % nominalios vertės atžvilgiu, jeigu įvykdytos to
reglamento 400 straipsnio 3 dalyje įtvirtintos sąlygos.

b)

	

Reglamento (ES) Nr. 575/2013 400 straipsnio 2 dalies b punkte nurodytoms
pozicijoms to reglamento 395 straipsnio 1 dalis netaikoma 80 % jų
pozicijos vertės atžvilgiu, jeigu įvykdytos to reglamento 400 straipsnio
3 dalyje įtvirtintos sąlygos.

c)

	

Reglamento (ES) Nr. 575/2013 400 straipsnio 2 dalies d punkte visai
nurodytų pozicijų vertei to reglamento 395 straipsnio 1 dalis netaikoma,
jeigu įvykdytos to reglamento 400 straipsnio 3 dalyje įtvirtintos,
išsamiau šių gairių priede išdėstytos sąlygos.

d)

	

Reglamento (ES) Nr. 575/2013 400 straipsnio 2 dalies e–k punktuose
nurodytų pozicijų visai vertei arba 400 straipsnio 2 dalies i punkte
nurodytų pozicijų didžiausiai leidžiamai sumai to reglamento
395 straipsnio 1 dalis netaikoma, jeigu įvykdytos to reglamento
400 straipsnio 3 dalyje įtvirtintos sąlygos.

e)

	

NKI reikalauja, kad mažiau svarbios įstaigos įvertintų, ar įvykdytos
Reglamento (ES) Nr. 575/2013 400 straipsnio 3 dalyje ir šių gairių
priede įtvirtintos konkrečiai pozicijai taikytinos sąlygos. NKI gali bet
kuriuo metu patikrinti šį įvertinimą ir paprašyti mažiau svarbių įstaigų
tuo tikslu pateikti priede nurodytus dokumentus.

f)

	

Šis straipsnis taikomas tik tuo atveju, jei atitinkama valstybė narė
nepasirinko pagal Reglamento (ES) Nr. 575/2013 493 straipsnio 3 dalį tam
tikrai pozicijai iš dalies arba visa apimtimi taikyti išimtį.

IV SKIRSNIS

Likvidumas

7 straipsnis

Deleguotojo reglamento (ES) 2015/61 24 straipsnio 4 ir 5 dalys: su
stabiliais mažmeniniais indėliais susiję netenkamų pinigų srautai

NKI reikalauja, kad stabilių mažmeninių indėlių, kuriems taikoma indėlių
garantijų sistema kaip nustatyta Deleguotojo reglamento (ES)
2015/61 24 straipsnio 4 dalyje, sumą mažiau svarbios įstaigos daugintų
iš 3 %, jei Komisija tam iš anksto pritarė pagal to Deleguotojo
reglamento 24 straipsnio 5 dalį, taip patvirtindama, kad įvykdytos visos
24 straipsnio 4 dalies sąlygos.

V SKIRSNIS

Reglamento (ES) Nr. 575/2013 pereinamojo laikotarpio nuostatos

8 straipsnis

Reglamento (ES) Nr. 575/2013 471 straipsnio 1 dalis: atskaitymų iš
draudimo bendrovėse turimų bendro 1 lygio nuosavo kapitalo straipsnių
išimtys

1.   Nuo 2018 m. sausio 1 d. iki 2018 m. gruodžio 31 d. NKI gali leisti
mažiau svarbioms įstaigoms iš bendro 1 lygio nuosavo kapitalo straipsnių
neatskaityti draudimo įmonėse, perdraudimo įmonėse arba draudimo
kontroliuojančiosiose bendrovėse turimų nuosavo kapitalo dalių laikantis
Reglamento (ES) Nr. 575/2013 471 straipsnio 1 dalies.

2.   Nuo 2019 m. sausio 1 d. NKI reikalauja, kad mažiau svarbios
įstaigos iš bendro 1 lygio nuosavo kapitalo straipsnių atskaitytų
draudimo įmonėse, perdraudimo įmonėse arba draudimo
kontroliuojančiosiose bendrovėse turimas nuosavo kapitalo dalis.

3.   Šis straipsnis taikomas nedarant poveikio NKI sprendimams,
priimtiems pagal Reglamento (ES) Nr. 575/2013 49 straipsnio 1 dalį.

9 straipsnis

Reglamento (ES) Nr. 575/2013 478 straipsnio 3 dalies a ir b punktas:
procentinės dalys, taikomos didelių investicijų į finansų sektoriaus
įmones ir atidėtųjų mokesčių turto, kuris priklauso nuo būsimo
pelningumo, atskaitymui iš bendro 1 lygio nuosavo kapitalo

NKI naudojasi pasirinkimo galimybe dėl procentinių dalių, taikomų
didelių investicijų į finansų sektoriaus įmones ir atidėtųjų mokesčių
turto, kuris priklauso nuo būsimo pelningumo, atskaitymui iš bendro 1
lygio nuosavo kapitalo, pagal Reglamento (ES) Nr. 575/2013
478 straipsnio 3 dalies a ir b punktus, tokia tvarka:

a)

	

Taikant Reglamento (ES) Nr. 575/2013 478 straipsnio 1 dalį taikytina
procentinė dalis to reglamento 469 straipsnio 1 dalies a ir c punktams
taikyti yra 100 % nuo 2018 m. sausio 1 d.

b)

	

Taikant Reglamento (ES) Nr. 575/2013 478 straipsnio 2 dalį taikytina
procentinė dalis yra100 % nuo 2018 m. sausio 1 d.

c)

	

Nukrypstant nuo b punkto, kai pagal Reglamento (ES) Nr. 575/2013
478 straipsnio 2 dalį nacionalinės teisės aktuose numatytas 10 metų
laipsniško panaikinimo laikotarpis, taikytinos tokios procentinės dalys:

i)

	

nuo 2018 m. sausio 1 d. iki 2018 m. gruodžio 31 d. – 80 % ir

ii)

	

100 % – nuo 2019 m. sausio 1 d.

d)

	

NKI netaiko b ir c punktų mažiau svarbioms įstaigoms, kurioms šių gairių
įsigaliojimo dieną taikomi Komisijos patvirtinti restruktūrizavimo planai.

e)

	

Jeigu kredito įstaigą, kuriai taikomas d punktas, įsigyja kita kredito
įstaiga arba ji susijungia su kita kredito įstaiga, kai
restruktūrizavimo planas vis dar taikomas be pakeitimų, susijusių su
atidėtųjų mokesčių turto prudencinėmis taisyklėmis, NKI taiko d punkte
numatytą išimtį ir įgyjančiai kredito įstaigai, po susijungimo sukurtai
naujai kredito įstaigai arba kredito įstaigai, prisijungiančiai pirmą
kredito įstaigą tokia pat apimtimi, kokia ji buvo taikoma įsigytai,
sujungtai arba prijungtai kredito įstaigai.

f)

	

Nenumatytai padidėjus b ir c punktuose nurodytų atskaitymų poveikiui,
kurį NKI vertina kaip reikšmingą, mažiau svarbioms kredito įstaigoms
leidžiama netaikyti b arba c punktų.

g)

	

Kai b ir c punktai netaikomi, NKI reikalauja, kad mažiau svarbios
institucijos taikytų nacionalinės teisės aktų nuostatas.

Šis straipsnis nedaro poveikio nacionalinės teisės aktams, kurie galiojo
prieš įsigaliojant šioms gairėms, jeigu tokiuose teisės aktuose
nustatytos didesnės procentinės dalys, nei nurodytos a–c punktuose.

III SKYRIUS

BAIGIAMOSIOS NUOSTATOS

10 straipsnis

Įsigaliojimas ir įgyvendinimas

1.   Šios gairės įsigalioja kitą dieną po jų paskelbimo Europos Sąjungos
oficialiajame leidinyje.

2.   NKI laikosi šių gairių nuo 2018 m. sausio 1 d., išskyrus
7 straipsnį, kurio jos laikosi nuo 2019 m. sausio 1 d.

11 straipsnis

Adresatai

Šios gairės skirtos dalyvaujančių valstybių narių NKI.

Priimta Frankfurte prie Maino 2017 m. balandžio 4 d.

ECB valdančiosios tarybos vardu

ECB Pirmininkas

Mario DRAGHI

------------------------------------------------------------------------

(1) <#ntc1-L_2017101LT.01015601-E0001>  OL L 287, 2013 10 29, p. 63
<http://eur-lex.europa.eu/legal-content/LT/AUTO/?uri=OJ:L:2013:287:TOC>.

(2) <#ntc2-L_2017101LT.01015601-E0002>  2014 m. balandžio 16 d. Europos
Centrinio Banko reglamentas (ES) Nr. 468/2014, kuriuo sukuriama Europos
Centrinio Banko, nacionalinių kompetentingų institucijų ir nacionalinių
paskirtųjų institucijų bendradarbiavimo Bendrame priežiūros mechanizme
struktūra (BPM pagrindų reglamentas) (ECB/2014/17) (OL L 141, 2014 5 14,
p. 1
<http://eur-lex.europa.eu/legal-content/LT/AUTO/?uri=OJ:L:2014:141:TOC>).

(3) <#ntc3-L_2017101LT.01015601-E0003>  2016 m. kovo 14 d. Europos
Centrinio Banko reglamentas (ES) 2016/445 dėl naudojimosi Sąjungos
teisės aktuose numatytomis pasirinkimo galimybėmis ir teise veikti savo
nuožiūra (ECB/2016/4) (OL L 78, 2016 3 24, p. 60
<http://eur-lex.europa.eu/legal-content/LT/AUTO/?uri=OJ:L:2016:078:TOC>).

(4) <#ntc4-L_2017101LT.01015601-E0004>  2013 m. birželio 26 d. Europos
Parlamento ir Tarybos reglamentas (ES) Nr. 575/2013 dėl prudencinių
reikalavimų kredito įstaigoms ir investicinėms įmonėms ir kuriuo iš
dalies keičiamas Reglamentas (ES) Nr. 648/2012 (OL L 176, 2013 6 27,
p. 1
<http://eur-lex.europa.eu/legal-content/LT/AUTO/?uri=OJ:L:2013:176:TOC>).

(5) <#ntc5-L_2017101LT.01015601-E0005>  2014 m. spalio 10 d. Komisijos
deleguotasis reglamentas (ES) 2015/61, kuriuo dėl kredito įstaigoms
taikomo padengimo likvidžiuoju turtu reikalavimo papildomas Europos
Parlamento ir Tarybos reglamentas (ES) Nr. 575/2013 (OL L 11, 2015 1 17,
p. 1
<http://eur-lex.europa.eu/legal-content/LT/AUTO/?uri=OJ:L:2015:011:TOC>).

------------------------------------------------------------------------

PRIEDAS

Didelių pozicijų ribos išimties vertinimo sąlygos remiantis Reglamento
(ES) Nr. 575/2013 400 straipsnio 2 dalies d punktu ir šių gairių
6 straipsnio c punktu

1.

	

NKI reikalauja, kad mažiau svarbios kredito įstaigos, vertindamos, ar
Reglamento (ES) Nr. 575/2013 400 straipsnio 2 dalies d punkte nurodyta
pozicija atitinka didelės pozicijos ribos išimties sąlygas remiantis
Reglamento (ES) Nr. 575/2013 400 straipsnio 3 dalimi, atsižvelgtų į
toliau nurodytus kriterijus.

a)

	

Vertindamos, ar dėl specifinio pozicijos, regioninio ar centrinio organo
arba kredito įstaigos ir regioninio ar centrinio organo santykių
pobūdžio pašalinama arba sumažinama pozicijos rizika, kaip nurodyta
Reglamento (ES) Nr. 575/2013 400 straipsnio 3 dalies a punkte, mažiau
svarbios įstaigos privalo atsižvelgti į tai, ar:

i)

	

yra dabartinių arba numatomų reikšmingų praktinių ar teisinių kliūčių,
kurios sandorio šaliai trukdytų laiku padengti kredito įstaigos
poziciją, išskyrus gaivinimo ar pertvarkymo atvejus, kai reikia
įgyvendinti Europos Parlamento ir Tarybos direktyvoje 2014/59/ES (1)
<#ntr1-L_2017101LT.01016201-E0001> nurodytus apribojimus;

ii)

	

pasiūlytos pozicijos atitinka kredito įstaigos įprastinę veiklą ir jos
verslo modelį arba yra pateisinamos tinklo finansavimo struktūra;

iii)

	

procesas, po kurio priimamas sprendimas, patvirtinantis kredito įstaigos
centrinės įstaigos poziciją, ir tokioms pozicijoms taikomas stebėsenos
ir peržiūros procesas individualiu ir, jei taikoma, konsoliduotu lygiu,
yra panašus į tuos, kurie taikomi trečiosios šalies skolinimui;

iv)

	

kredito įstaigos rizikos valdymo procedūros, IT sistema ir informacijos
teikimas kredito įstaigos viduje leidžia nuolat tikrinti ir užtikrinti,
kad jos regioninio arba centrinio organo didelės pozicijos būtų
suderintos su jos rizikos strategija.

b)

	

Vertindamos, ar bet kokia išlikusi koncentracijos rizika gali būti
pašalinta kitais tapačiai veiksmingais būdais, pavyzdžiui, pasitelkiant
Europos Parlamento ir Tarybos direktyvos 2013/36/ES (2)
<#ntr2-L_2017101LT.01016201-E0002> 81 straipsnyje nurodytas priemones,
procesus ir mechanizmus, kaip įtvirtinta Reglamento (ES) Nr. 575/2013
400 straipsnio 3 dalies b punkte, mažiau svarbios įstaigos privalo
atsižvelgti į tai, ar:

i)

	

kredito įstaiga taiko patikimus procesus, procedūras ir kontrolę tam,
kad užtikrintų, jog dėl išimties taikymo neatsirastų koncentracijos
rizika, kuri viršytų jos rizikos strategiją;

ii)

	

kredito įstaiga formaliai laikė dėl jos regioninio arba centrinio organo
pozicijų kylančią koncentracijos riziką visos rizikos vertinimo sistemos
dalimi;

iii)

	

kredito įstaiga turi rizikos kontrolės sistemą, pagal kurią adekvačiai
stebimos siūlomos pozicijos;

iv)

	

kylanti koncentracijos rizika buvo arba bus aiškiai nustatyta kredito
įstaigos vidaus kapitalo pakankamumo vertinimo procese (ICAAP) ir bus
aktyviai valdoma. Koncentracijos rizikos valdymo priemonės, procesai ir
mechanizmai bus vertinami priežiūrinio tikrinimo ir vertinimo procese.

2.

	

Be sąlygų, nustatytų 1 dalyje, NKI reikalauja, kad mažiau svarbios
kredito įstaigos, vertindamos, ar regioninis arba centrinis organas, su
kuriuo kredito įstaiga sudaro vieną tinklą, yra atsakingas už grynųjų
pinigų tarpuskaitos operacijas, kaip nurodyta Reglamento (ES)
Nr. 575/2013 400 straipsnio 2 dalies d punkte, atsižvelgtų į tai, ar
regioninio arba centrinio organo nuostatuose arba įstatuose yra
numatytos toliau nurodytos pareigos, įskaitant (bet neapsiribojant):

a)

	

rinkos finansavimą visam tinklui;

b)

	

tarpuskaitos likvidumą tinkle pagal Reglamento (ES) Nr. 575/2013
10 straipsnio taikymo sritį;

c)

	

likvidumo teikimą kontroliuojamoms kredito įstaigoms;

d)

	

kontroliuojamų kredito įstaigų likvidumo pertekliaus sumažinimą.

3.

	

Vertindamos, ar įvykdytos 1 ir 2 dalyse nurodytos sąlygos, NKI gali
prašyti mažiau svarbių įstaigų pateikti toliau nurodytus dokumentus:

a)

	

kredito įstaigos teisinio atstovo pasirašytą ir valdymo organo
patvirtintą raštą, kuriame nurodoma, kad kredito įstaiga atitinka visas
išimties sąlygas, nurodytas Reglamento (ES) Nr. 575/2013 400 straipsnio
2 dalies d punkte ir 400 straipsnio 3 dalyje;

b)

	

išorinės nepriklausomos trečiosios šalies arba pačios įstaigos vidaus
teisės skyriaus parengtą ir valdymo organo patvirtintą teisinę nuomonę,
įrodančią, kad nėra kliūčių, kylančių iš taikytinų teisės aktų,
įskaitant mokesčių teisės aktus, arba privalomų susitarimų, regioniniam
arba centriniam organui laiku padengti kredito įstaigos pozicijas;

c)

	

teisinio atstovo pasirašytą ir valdymo organo patvirtintą pareiškimą, kad:

i)

	

nėra praktinių kliūčių, kurios regioniniam arba centriniam organui
trukdytų laiku padengti kredito įstaigos pozicijas;

ii)

	

regioninio arba centrinio organo pozicijos pagrįstos tinklo finansavimo
struktūra;

iii)

	

procesas, po kurio priimamas sprendimas, patvirtinantis regioninio arba
centrinio organo poziciją, ir tokioms pozicijoms taikomas stebėsenos ir
peržiūros procesas juridinio asmens ir, jei taikoma, konsoliduotu lygiu,
yra panašus į tuos, kurie taikomi trečiosios šalies skolinimui;

iv)

	

koncentracijos rizika, kylanti dėl regioninio arba centrinio organo
pozicijų, laikoma kredito įstaigos visos rizikos vertinimo sistemos dalimi;

d)

	

teisinio atstovo pasirašytus ir valdymo organo patvirtintus dokumentus,
įrodančius, kad kredito įstaigos rizikos vertinimo, nustatymo ir
kontrolės procedūros yra tokios pačios kaip regioninio arba centrinio
organo ir kad kredito įstaigos rizikos valdymo procedūros, IT sistema ir
informacijos teikimas kredito įstaigos viduje leidžia valdymo organui
nuolat stebėti didelių pozicijų lygį ir jo suderinamumą su kredito
įstaigos rizikos strategija juridinio asmens ir, jei taikoma,
konsoliduotu lygiu ir su patikimo vidaus likvidumo valdymo tinkle
principais;

e)

	

dokumentus, įrodančius, kad ICAAP aiškiai nustato koncentracijos riziką,
kylančią dėl regioninio arba centrinio organo didelių pozicijų, ir kad
ji yra aktyviai valdoma;

f)

	

dokumentus, įrodančius, kad koncentracijos rizikos valdymas yra
suderinamas su tinklo gaivinimo planu.

------------------------------------------------------------------------

(1) <#ntc1-L_2017101LT.01016201-E0001>  2014 m. gegužės 15 d. Europos
Parlamento ir Tarybos direktyva 2014/59/ES, kuria nustatoma kredito
įstaigų ir investicinių įmonių gaivinimo ir pertvarkymo sistema ir iš
dalies keičiamos Tarybos direktyva 82/891/EEB, direktyvos 2001/24/EB,
2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES
bei 2013/36/ES ir Europos Parlamento ir Tarybos reglamentai (ES) Nr.
1093/2010 bei (ES) Nr. 648/2012 (OL L 173, 2014 6 12, p. 190
<http://eur-lex.europa.eu/legal-content/LT/AUTO/?uri=OJ:L:2014:173:TOC>).

(2) <#ntc2-L_2017101LT.01016201-E0002>  2013 m. birželio 26 d. Europos
Parlamento ir Tarybos direktyva 2013/36/ES dėl galimybės verstis kredito
įstaigų veikla ir dėl riziką ribojančios kredito įstaigų ir investicinių
įmonių priežiūros, kuria iš dalies keičiama Direktyva 2002/87/EB ir
panaikinamos direktyvos 2006/48/EB bei 2006/49/EB (OL L 176, 2013 6 27,
p. 338
<http://eur-lex.europa.eu/legal-content/LT/AUTO/?uri=OJ:L:2013:176:TOC>).

------------------------------------------------------------------------
