13.10.2017   

	

LT

	

Europos Sąjungos oficialusis leidinys

	

C 345/76

------------------------------------------------------------------------

Europos ekonomikos ir socialių reikalų komiteto nuomonė dėl pasiūlymo
dėl Europos Parlamento ir Tarybos reglamento dėl Sąjungos ir trečiųjų
šalių tarpvalstybinio keitimosi autorių ir gretutinių teisių saugomų tam
tikrų kūrinių ir kitų objektų prieinamos formos kopijomis aklų, regos
sutrikimų ar kitą spausdinto teksto skaitymo negalią turinčių asmenų labui

[COM(2016) 595 final – 2016/0279 (COD)]

(2017/C 345/12)

PranešėjasTBL

Pedro ALMEIDA FREIRE

Konsultavimasis

	

Taryba, 2017 4 5

Europos Parlamentas, 2017 6 28

Teisinis pagrindas

	

Sutarties dėl Europos Sąjungos veikimo 114 ir 304 straipsniai

 

	

 

Atsakingas skyrius

	

Bendrosios rinkos, gamybos ir vartojimo skyrius

 

	

 

Priimta plenarinėje sesijoje

	

2017 7 5

Plenarinė sesija Nr.

	

527

Balsavimo rezultatai

(už/prieš/susilaikė)

	

215/3/8

1.   Išvados ir rekomendacijos

	

1.1.

	

EESRK pritaria pirmininkaujančios valstybės narės pasiūlytam
kompromisui, kuris leidžia skubiai ratifikuoti Marakešo sutartį (1)
<#ntr1-C_2017345LT.01007601-E0001>.

	

1.2.

	

Komitetas tikisi, kad Marakešo sutartis Europos Sąjungoje bus skubiai
įgyvendinta, nes tai svarbu ir būtina, kad daug aklų, regos sutrikimų ar
kitą spausdinto teksto skaitymo negalią turinčių ES piliečių galėtų
naudotis prieinamesnės formos kūriniais, o tai jiems leis dalyvauti
kultūriniame gyvenime, siekti išsilavinimo, įsidarbinti ir galiausiai iš
tikrųjų integruotis į visuomenę.

	

1.3.

	

Komitetas pritaria siūlomam reglamentui (2)
<#ntr2-C_2017345LT.01007601-E0002> ir siūlomai direktyvai (3)
<#ntr3-C_2017345LT.01007601-E0003> Marakešo sutarčiai įgyvendinti, nes
jais bus nustatyta privaloma išimtis ir užtikrinamas prieinamos formos
kopijų kūrimas ir keitimasis jomis bendrojoje rinkoje ir už ES ribų.

	

1.4.

	

Komitetas pritaria tikslui leisti ES ir Marakešo sutartį pasirašiusioms
trečiosioms šalims keistis šiomis kopijomis tarpvalstybiniu mastu.

	

1.5.

	

Reikėtų per pagrįstą laikotarpį įvertinti Marakešo sutarties
įgyvendinimą ES.

2.   Komisijos ir pirmininkaujančios valstybės narės pasiūlymai

	

2.1.

	

Siūlomą reglamentą Komisija priėmė 2016 m. rugsėjo 14 d. kaip vieną iš
dokumentų, priklausančių Autorių teisių dokumentų rinkiniui (4)
<#ntr4-C_2017345LT.01007601-E0004>, kuriame siūloma keletas teisėkūros
priemonių keturiems tikslams pasiekti:

—

	

Europos Sąjungoje užtikrinti geresnes galimybes naudotis turiniu ir
pritraukti naujos auditorijos;

—

	

tam tikras išimtis pritaikyti prie skaitmeninės ir tarpvalstybinės aplinkos;

—

	

skatinti tinkamai veikiančią ir teisingą autorių teisių rinką;

—

	

sudaryti akliesiems, regos sutrikimų ar kitą spausdinto teksto skaitymo
negalią turintiems asmenims geresnes galimybes susipažinti su kūriniais
ar kitais objektais.

	

2.2.

	

Šiuo reglamentu Komisija siūlo teisės aktą dėl Marakešo sutarties dėl
geresnių sąlygų susipažinti su paskelbtais kūriniais sudarymo akliems,
regos sutrikimų ar kitą spausdinto teksto skaitymo negalią turintiems
asmenims įgyvendinimo.

	

2.3.

	

Marakešo sutartis buvo priimta Pasaulinėje intelektinės nuosavybės
organizacijoje (angl. WIPO) 2013 m. siekiant visame pasaulyje sudaryti
palankesnes sąlygas pasiekti prieinamų formų knygas ir kitus spaudinius
ir jais keistis tarpvalstybiniu mastu. Sąjunga (5)
<#ntr5-C_2017345LT.01007601-E0005> sutartį pasirašė 2014 m. balandžio mėn.

	

2.4.

	

Siūlomos priemonės yra svarbios siekiant užtikrinti, kad, laikantis
Jungtinių Tautų neįgaliųjų teisių konvencijos (angl. UNCRPD) (6)
<#ntr6-C_2017345LT.01007601-E0006>, autorių teisės netaptų nepagrįsta ar
diskriminacine kliūtimi visiems piliečiams visapusiškai dalyvauti
visuomenės gyvenime ir suteiktų galimybę keistis prieinamos formos
kopijomis Europos Sąjungoje ir su Sutartį pasirašiusiomis trečiosiomis
šalimis, vengiant veiklos dubliavimo ir išteklių švaistymo.

	

2.5.

	

Tačiau ratifikavimo procese iškilo teisinis klausimas, ar Sąjunga turi
išimtinę kompetenciją ratifikuoti Sutartį.

	

2.6.

	

Todėl Komisija 2015 m. liepos mėn. nusprendė paprašyti Europos Sąjungos
Teisingumo Teismo nuomonės.

	

2.7.

	

Tuo pat metu Komisija, remdamasi SESV 207 straipsniu, priėmė pasiūlymą
COM(2016) 595 final. Konsultavimasis su EESRK atitinkamai nebuvo privalomas.

	

2.8.

	

2017 m. vasario 14 d. Teisingumo Teismas (7)
<#ntr7-C_2017345LT.01007601-E0007> patvirtino ES tenkančią išimtinę
kompetenciją ir taip pat pareiškė, kad Marakešo sutartis nepatenka
į bendros prekybos politikos sritį.

	

2.9.

	

Kovo 22 d. posėdyje Nuolatinių atstovų komitetas susitarė dėl
pirmininkaujančios valstybės narės kompromisinio pasiūlymo, kuriuo buvo
nuspręsta pakeisti teisinį pagrindą: 207 straipsnis (bendra prekybos
politika) pakeičiamas į SESV 114 straipsnį. Todėl Tarybos
konsultavimasis su EESRK tampa privalomas.

3.   Bendrosios pastabos

3.1.   Dėl teisinio pagrindo

	

3.1.1.

	

Atsižvelgdamas į neseniai paskelbtą Teisingumo Teismo nuomonę, EESRK
gali tik pritarti pirmininkaujančios valstybės narės pasiūlytam
kompromisui, kuris leidžia sparčiai ratifikuoti Marakešo sutartį.

	

3.1.2.

	

Be to, pakeitus teisinį pagrindą, privaloma parengti EESRK nuomonę ir
aktualesnės tampa pastabos, kurios šiuo klausimu jau buvo pateiktos
neseniai priimtoje EESRK nuomonėje dėl Autorių teisių dokumentų
rinkinio (8) <#ntr8-C_2017345LT.01007601-E0008>.

3.2.   Dėl turinio

	

3.2.1.

	

Savo nuomonėje dėl Autorių teisių dokumento rinkinio EESRK jau pateikė
nuorodą į dabartinį pasiūlymą. Komitetas pakartoja, jog svarbu ir
būtina, kad ES skubiai ratifikuotų 2016 m. rugsėjo 30 d. įsigaliojusią
Marakešo sutartį siekiant akliems, regos sutrikimų ar kitą spausdinto
teksto skaitymo negalią turintiems asmenims sudaryti geresnes sąlygas
naudotis paskelbtais kūriniais. Taikant Sutartį daug aklų, regos
sutrikimų ar kitą spausdinto teksto skaitymo negalią turinčių ES
piliečių galės naudotis prieinamesnės formos kūriniais ir tai jiems leis
dalyvauti kultūriniame gyvenime, siekti išsilavinimo, įsidarbinti ir
galiausiai iš tikrųjų integruotis į visuomenę.

	

3.2.2.

	

Pasiūlymai dėl reglamento ir direktyvos, kurie įtraukti į Autorių teisių
dokumentų rinkinį, padės ES įgyvendinti pagal Marakešo sutartį prisiimtą
tarptautinį įsipareigojimą. Be to, tai atitinka Sąjungos įsipareigojimus
pagal Jungtinių Tautų neįgaliųjų teisių konvenciją.

	

3.2.2.1.

	

Pasiūlyme dėl direktyvos bus nustatyta privaloma išimtis ir užtikrintas
jos taikymas, kad prieinamos formos kopijos būtų kuriamos ir jomis
keičiamasi bendrojoje rinkoje.

	

3.2.2.2.

	

Ši išimtis yra skirta tik tiems naudos gavėjams, kurie yra griežtai
apibrėžti pasiūlymo dėl reglamento 2 straipsnio 2 dalyje.

	

3.2.2.3.

	

Pagal pasiūlymą dėl reglamento ES ir trečiosios šalys, kurios yra
pasirašiusios Marakešo sutartį, šiomis kopijomis galės keistis
tarpvalstybiniu mastu.

4.   Kitos pastabos

	

4.1.

	

EESRK sutinka, kad reglamentas yra vienintelė tinkama priemonė esamiems
teisinio reglamentavimo skirtumams valstybėse narėse pašalinti.

	

4.2.

	

Komitetas pabrėžia, kad valstybės narės turėtų atlikti svarbų vaidmenį,
kaip nustatyta direktyvoje, skatindamos prieinamų formų kūrinius ir
sudarydamos sąlygas naudos gavėjams jais naudotis tiek savo šalyse, tiek
ir Marakešo sutartį pasirašiusiose trečiosiose šalyse.

	

4.3.

	

EESRK nurodo, kad yra pasirengęs aktyviai dalyvauti vertinimo procese,
kuris numatytas ir reglamente, ir direktyvoje.

	

4.4.

	

Visų pirma, atliekant vertinimą turėtų būti atsižvelgta į direktyvoje
numatytą galimybę valstybėms narėms taikyti kompensavimo sistemas teisių
turėtojams. Taip pat, kaip numatyta direktyvos tekste, turėtų būti
atidžiai stebima, kad tokios kompensavimo sistemos nedarytų neigiamo
poveikio prieinamumui ir prieinamos formos kūrinių pateikimui naudos
gavėjų grupei.

Briuselis, 2017 m. liepos 5 d.

Europos ekonomikos ir socialinių reikalų komiteto pirmininkas

Georges DASSIS

------------------------------------------------------------------------

(1) <#ntc1-C_2017345LT.01007601-E0001>  Marakešo sutartis dėl geresnių
sąlygų susipažinti su paskelbtais kūriniais sudarymo akliems, regos
sutrikimų ar kitą spausdinto teksto skaitymo negalią turintiems asmenims.

(2) <#ntc2-C_2017345LT.01007601-E0002>  COM(2016) 595 final.

(3) <#ntc3-C_2017345LT.01007601-E0003>  COM(2016) 596 final.

(4) <#ntc4-C_2017345LT.01007601-E0004>  COM(2016) 593 final, COM(2016)
594 final, COM(2016) 596 final (OL C 125, 2017 4 21, p. 27
<http://eur-lex.europa.eu/legal-content/LT/AUTO/?uri=OJ:C:2017:125:TOC>).

(5) <#ntc5-C_2017345LT.01007601-E0005>  OL L 115, 2014 4 17, p. 1
<http://eur-lex.europa.eu/legal-content/LT/AUTO/?uri=OJ:L:2014:115:TOC>.

(6) <#ntc6-C_2017345LT.01007601-E0006>  Jungtinių Tautų neįgaliųjų
teisių konvencija.

(7) <#ntc7-C_2017345LT.01007601-E0007>  OL C 112, 2017 4 10, p. 3
<http://eur-lex.europa.eu/legal-content/LT/AUTO/?uri=OJ:C:2017:112:TOC>,
2017 m. vasario 14 d. Teisingumo Teismo nuomonė 3/15 (didžioji kolegija).

(8) <#ntc8-C_2017345LT.01007601-E0008>  OL C 125, 2017 4 21, p. 27
<http://eur-lex.europa.eu/legal-content/LT/AUTO/?uri=OJ:C:2017:125:TOC>.

------------------------------------------------------------------------
